DA-jeug wil BLF verkla ná skooltragedieLuyulo Mphiti. Foto: Facebook “Terwyl die land rou oor die dood van drie leerders by die Hoërskool Driehoek, het die BLF van die mees veragtelike sentimente versprei.” Só het Luyolo Mphiti, DA-jeugleier, gesê in reaksie op uitlatings wat Lindsay Maasdorp, omstrede nasionale woordvoerder van die BLF, en Zwelakhe Dubasi, adjunksekretaris-generaal van die BLF, gemaak het na die tragedie by Hoërskool Driehoek. Maasdorp het ook op die tragedie reageer deur te sê: “God is on our side.” Dubasi het op sy beurt gesê: “Ancestors are with BLF, as we fight they fight too. They shake the land and white buildings built on stolen land collapse. Keep fighting Zinyanya, you are fighting a good fight. Camagu! [sic]” Mphiti het die uitlatings as veragtelik bestempel en gesê die enigste rede hoekom die BLF so sal reageer is omdat hulle die land op grond van ras wil verdeel. “Hulle sal ŉ tragiese voorval wat die lewens van kinders geëis het, gebruik om rassehaat te versprei wat vir te lank al ongehinderd voortgaan.” Die DA-jeug sal die Menseregtekommissie nou versoek om die saak te ondersoek. “Ons sal vra dat die ondersoek bespoedig word sodat ons die MRK se verslag oor die aangeleentheid kan gebruik vir ons saak voor die Onafhanklike Verkiesingskommissie (OVK) om die BLF te keer om aan die verkiesing deel te neem.” ‘n Skermskoot van die uitlatings. Mphiti het gesê daar kan nie toegelaat word dat Andile Mngxitama, BLF-leier, en sy “luitenante” rasseverdeeldheid saai en geweld aanhits nie. “Die DA se visie om een Suid-Afrika vir almal te bou verg dat ons optree teen alle vorme van ekstremisme aan beide kante van die politieke spektrum. Ons sal nie net stilsit terwyl rassiste hul spasie in die openbare diskoers gryp nie. Dit is giftig en gevaarlik. Die MRK en die OVK moet vinnig teen die BLF optree.” Adv. Anton Alberts, VF Plus-voorsitter, het vroeër gesê die party dring daarop aan dat die MRK dié uitlatings rakende die tragedie by Hoërskool Driehoek met dieselfde dringendheid ondersoek as in vorige gevalle waar wit mense van rassisme beskuldig is.